**15.9**

ילד מביט בתפוח. מפיל ענב.

**19:53** – ילד מביט בתפוח ומפיל ענב. **מוסררה, הע"ח 9.**

כי אם לא נצמיד לזה שעה ומקום לא תהיה לזה משמעות.

ואיזה משמעות יש לילד מביט בתפוח? מפיל ענב?

אני פה בשביל הענבים. למרות החרצנים.

לפעמים מחפשת אחר שעה, מקום, לא משמעות.

כי משמעות זה של ילדים בהודו. והודו היא מחוץ לתחום

האחריות. את זה כבר נעביר הלאה.

אנשים מביטים בזמן ומקום. משוחחים בזמן ומקום.

מביטה.

פעם ביקשתי שילמדו אותי להביט. חשבתי שזה

חלק מההכשרות.

ביקשתי ואני עדיין מנסה, מביטה ומביטה ולא מצליחה.

וגם ערבית לא למדתי

את כתבת? מישהו שואל

אם הייתי כותבת על מה שגלוי זה לא היה מעניין

אבל לא למדתי ערבית

אז איך הגעתי לפה בכלל?

ומה שלא גלוי לא נגלה לי.

כל כך הרבה מילים בעולם שלא אומרות כלום.

כמו אנשים. כמוני.

כמוהו?

חולצה משובצת, סנדלים, 1.85, תיק שרוך. לא היפסטר

במיוחד. אוכל פלאפל וחומוס עכרמאווי. מדבר ערבית?

מביט.

אני רוצה שתקראו אותי.

כדי שאהיה קיימת.

ואם לא?

לפחות תלמדו אותי להביט.

**9:53 – מוסררה. נתן הנביא 9.**